แนะชาวสวนมะพร้าว หมั่นสำรวจแปลง หากพบการระบาดของศัตรูมะพร้าว ให้รีบกำจัดด้วยวิธีผสมผสาน
นายรพีทัศน์ อุ่นจิตตพันธ์ รองอธิบดีกรมส่งเสริมการเกษตร กล่าวว่า จากการลงพื้นที่เพื่อติดตามการขับเคลื่อนงานส่งเสริมการเกษตรและสถานการณ์การผลิตมะพร้าวของจังหวัดสมุทรสงคราม ได้รับทราบรายงานสถานการณ์การระบาดของแมลงศัตรูพืช จากการสำรวจของเจ้าหน้าที่ส่งเสริมการเกษตรประจำตำบลพบว่าในเขตพื้นที่ปลูกมะพร้าวยืนต้นของอำเภอเมืองสมุทรสงคราม อำเภออัมพวา และอำเภอบางคนที ซึ่งมีพื้นที่ปลูกมะพร้าวยืนต้น รวมกันทั้งสิ้น 67,642 ไร่ เริ่มพบว่ามีการเข้าทำลายของศัตรูมะพร้าวที่สำคัญ 3 ชนิด ได้แก่ แมลงดำหนามมะพร้าว หนอนหัวดำมะพร้าวและด้วงแรดมะพร้าว เป็นต้น ถึงแม้ว่าสถานการณ์จะยังไม่รุนแรงถึงขั้นเป็นการระบาด แต่ได้กำชับให้เจ้าหน้าที่ส่งเสริมการเกษตรในพื้นที่ ลงพื้นที่ไปส่งเสริมการป้องกันกำจัดศัตรูมะพร้าวแบบผสมผสานให้แก่เกษตรกรอย่างต่อเนื่อง โดยให้เกษตรกรสำรวจหาร่องรอยและการทำลายของศัตรูมะพร้าว การจัดการแปลงให้สะอาด ทำลายแหล่งอาศัยของศัตรูมะพร้าว เช่น ตอและต้นมะพร้าวที่ย่อยสลายในแปลงเกษตรกรและกองปุ๋ยหมักด้วยวิธีการจับทำลาย การใช้ฟีโรโมนป้องกันกำจัดด้วงแรดมะพร้าว รวมทั้งสารเคมีตามคำแนะนำของกรมวิชาการเกษตร ซึ่งจะช่วยป้องกันไม่ให้เกิดระบาดเป็นวงกว้างออกไปได้ สำนักงานเกษตรจังหวัดและสำนักงานเกษตรอำเภอ ยังได้สนับสนุนศัตรูธรรมชาติ ให้กับเกษตรกรที่ประสบปัญหาด้านศัตรูพืชด้วยอีกทางหนึ่ง? นอกจากนี้ ในส่วนของการดำเนินงานป้องกันกำจัดศัตรูมะพร้าวของสำนักงานเกษตรจังหวัดสมุทรสงคราม ได้มีการประชาสัมพันธ์สร้างการรับรู้การป้องกันกำจัดศัตรูมะพร้าวอย่างถูกวิธี ผ่านทางจดหมายเตือนการระบาดศัตรูพืชและประชาสัมพันธ์ผ่านเวทีการประชุมต่างๆ อย่างต่อเนื่อง